Diari Oficial de la Generalitat Valenciana


Sumari del DOGV 3765, del 06-06-2000 (2000/4565)

DECRET 78/2000, de 30 de maig, del Govern Valencià, pel qual es modifica el Decret 83/1994, de 26 d'abril, del Govern Valencià, que aprovà el Reglament de l'Institut Valencià de Finances.
-------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2000/05/30/78/dof/vci/html**

### Dades del document

Número de DOGV
:   3765

Data del DOGV
:   06-06-2000

Secció del DOGV
:   I. DISPOSICIONS GENERALS

Número del document
:   2000/4565


Data del document
:   30-05-2000

Organisme emissor
:   Conselleria d'Economia, Hisenda i Ocupació

Tipus de document
:   Decret

Anàlisi jurídica

 Descriptors 

:   * Institut Valencià de Finances
    * legislació
    * reglament intern
    * administració regional

DECRET 78/2000, de 30 de maig, del Govern Valencià, pel qual es modifica el Decret 83/1994, de 26 d'abril, del Govern Valencià, que aprovà el Reglament de l'Institut Valencià de Finances. [2000/X4565]
  
Tant la Llei 14/1997, de 26 de desembre, de Mesures de Gestió Administrativa i Financera i d'Organització de la Generalitat Valenciana, en l'article 14, com la Llei 10/1998, de 28 de desembre, de Mesures de Gestió Administrativa i Financera i d'Organització de la Generalitat Valenciana, en l'article 28, van introduir determinades modificacions en la disposició addicional vuitena de la Llei 7/1990, de 28 de desembre, de Pressupostos de la Generalitat Valenciana per a l'exercici 1991, per la qual es crea l'Institut Valencià de Finances. La indubtable transcendència que aquestes modificacions tenen sobre el Reglament de l'Institut Valencià de Finances, aprovat per Decret 83/1994, de 26 d'abril, del Govern Valencià, i amb la finalitat d'evitar incerteses interpretatives contràries al principi de seguretat jurídica que ha d'informar la normativa emanada de les distintes instàncies de la Generalitat Valenciana, fan necessària la seua modificació a fi d'incorporar les precisions contingudes en les lleis de la Generalitat Valenciana esmentades.
  
Per això, a proposta del conseller d'Economia, Hisenda i Ocupació, i amb la deliberació prèvia del Govern Valencià, en la reunió del dia 30 de maig de 2000,
  
DECRETE
  
Article 1
  
Es modifiquen els articles 4.f), 5.1, 9, 17, 23.1, 24.a) i g), que queden redactats de la manera següent:
  
«Article 4.f). Exercir les funcions relatives al control, inspecció i disciplina de les entitats financeres que estiguen sota la tutela administrativa de la Generalitat Valenciana, així com de la banca privada, en els termes que dispose la legislació bàsica estatal».
  
«Article 5.1. Els òrgans de govern de l'Institut són el Consell General, la Comissió d'Inversions i el director general».
  
«Article 9. Periodicitat de les reunions
  
El Consell General es reunirà tantes vegades com siga necessari per a l'exercici de les seues funcions. En tot cas, es reunirà almenys tres vegades a l'any».
  
«Article 17. Periodicitat de les reunions
  
La Comissió d'Inversions es reunirà tantes vegades com siga necessari per a l'exercici de les seues funcions».
  
«Article 23. Règim
  
1. El personal al servei de l'Institut es regirà per normes de dret laboral o privat. Sense perjudici d'açò, s'hi podran integrar funcionaris de carrera, sense minva dels seus drets, per a exercir funcions que comporten l'exercici de potestats administratives. El règim jurídic del personal funcionari que s'integre, serà l'establit en la legislació sobre funció pública valenciana, sense perjudici de les peculiaritats que li siguen pròpies».
  
«Article 24.a). La dotació inicial de l'Institut, més els increments que en el seu fons social es produïsquen».
  
«Article 24.g). Les emissions de valors de renda fixa o altres operacions d'endeutament i els recursos derivats de la gestió integral dels actius i passius, en particular de la titulització dels seus crèdits d'acord amb la normativa sobre titulització d'actius. Així mateix, els provinents d'altres operacions financeres distintes de les assenyalades en l'incís anterior, concordes amb la mateixa finalitat de l'Institut».
  
Article 2
  
S'afegeix un nou capítol VI en els termes següents:
  
«Capítol VI
  
Altres disposicions
  
Article 28. Actuació inspectora
  
1. Les actes esteses pels serveis d'inspecció d'entitats financeres de l'Institut tenen naturalesa de documents públics i són prova dels fets a què es referisquen, sense perjudici de les proves que en defensa dels respectius drets o interessos puguen assenyalar o aportar els mateixos interessats.
  
2. En l'exercici de les seues funcions, el personal dels serveis esmentats té el caràcter d'agent de l'autoritat, i pot demanar l'auxili de les altres autoritats competents o dels seus agents, si són obstruïts o pertorbats en aquest exercici.
  
Article 29. Deure de guardar secret
  
Els membres dels òrgans de govern i el personal de l'Institut hauran de guardar secret, fins i tot després de cessar en les seues funcions, de totes les informacions de naturalesa reservada que conegueren en l'exercici dels seus càrrecs o funcions. La infracció d'aquest deure determinarà les responsabilitats previstes en les lleis.
  
Article 30. Règim d'incompatibilitats
  
Els membres dels òrgans de govern de l'Institut no podran exercir durant el seu govern activitats professionals relacionades amb institucions financeres privades o amb entitats subjectes a supervisió d'aquest, o, en general, relacionades amb les competències de l'Institut».
  
DISPOSICIÓ ADDICIONAL
  
Tota referència feta en el Reglament de l'Institut Valencià de Finances al Consell d'Administració s'entendrà feta al Consell General. Així mateix tota referència feta en aquest Reglament a la Comissió Executiva s'entendrà feta a la Comissió d'Inversions.
  
DISPOSICIONS FINALS
  
Primera
  
S'autoritza el conseller d'Economia, Hisenda i Ocupació per a adoptar les mesures i resolucions que siguen necessàries per al desplegament i execució d'aquest decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 30 de maig de 2000
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Ocupació,


Còpia Permalink ELI